Must lesk

**Must lesk** (ka **must leskämblik**, **Lõuna must lesk**; teaduslik ladinakeelne nimetus *Latrodectus mactans*) on väga mürgine ämblikuliik perekonnast *[[Latrodectus]]*. See liik on hästi tuntud selgelt eristuva värvusmustriga emaste poolest. Neil on üleni mustalt värvunud keha ja tagakeha alapoolel paikneb punane värvilaik, mis sarnaneb liivakellaga. 

Legendi järgi söövat emased isendid pärast sigimisakti oma kosilase ära. Selle põhjal ongi liik nimetatud. Liik on pärit Ameerika Ühendriikide ja Kanada aladelt. Eelkõige on inimestele ohtlik emane must lesk, sest isasämblik hammustab inimesi väga harva. Hammustus on suhteliselt mürgine ja mõnikord surmav.

## Süstemaatika
Esimesena kirjeldas musta leske Johan Christian Fabricius 1775. aastal; ta paigutas selle liigi *[[Aranea]]* perekonda. Tänapäeval paikneb ta keraämbliklaste *([[Theridiidae]])* sugukonnas, mis omakorda ämblikuliste *([[Araneae]])* seltsis. Must lesk on lähedases suguluses *[[Latrodectus hesperus]]*’e (Lääne must lesk) ja *[[Latrodectus variolus]]*’ega (Põhja must lesk). Nimetatud kolme liiki aetakse sageli segi perekonnaga *[[Steatoda]]*, kelle esindajaid kutsutakse seepärast ka valedeks mustadeks leskedeks. Enne 1970. aastat, mil Benjamin Julian Kaston lõi taksonoomia Põhja-Ameerika mustade leskede jaoks, loeti kõik kolm variatsiooni üheks liigiks *L. mactans*. Selle tulemusel on arvukalt viiteid, mis väidavad, et nimetus "must lesk" käib üksnes *L. mactans*’i kohta. Tavaliselt ei eristata "mustast lesest" rääkides neid kolme liiki.

## Kirjeldus
Täiskasvanud emane on umbkaudu 38&nbsp;mm pikk ja tema diameeter ulatub 6,4 millimeetrini. Ta on läikivmust ja kannab oma hästi ümardunud tagakeha ventraalsel küljel punast liivakellakujulist värvilaiku. Emaste mõõtmed varieeruvad suuresti, seda eriti mune kandvate (graviidsete) emaste hulgas. Graviidse emase tagakeha võib olla suurema diameetriga kui 1,25&nbsp;cm. Paljudel emastel leskedel võib esineda oranž või punane laik kohe võrgunäsade kohal.

Isane isend võib olla musta tooni või värvunud juveniilidega sarnaselt. Lisaks on ta palju väiksem, tema keha diameeter on tavaliselt alla 0,75&nbsp;cm. Juveniilid on võrreldes vanematega selgelt teistsuguse väljanägemisega. Nende tagakeha on hallikas kuni must ning see on kaetud kollaste ja oranžide tähnikestega. Lisaks leidub valgeid triipe tervel kehapinnal, kaasa arvatud jalgadel.

## Levila
Lõuna musta leske *([[Latrodectus mactans]])* võib peamiselt leida Ameerika Ühendriikide kaguosast, Floridast kuni New Yorgini ja lääne poole liikudes kuni Texase, Oklahoma, Arizona ja Nevadani. Põhja musta lese (Latrodectus variolus) peamiseks leiualaks on Ameerika kirdeosa ja Kanada kaguosa. Siinkohal peab silmas pidama, et tema levila kattub osaliselt Lõuna lese asurkonnaga. Mustade leskede levila Kanadas on Briti Columbia lõunaosades, Albertas, Saskatchewanis, Manitobas ja Ontarios.

Must leskämblik, *[[Latrodectus hesperus]]* ja *[[Latrodectus geometricus]]* (pruun leskämblik) on suutnud levida Hawaii saartele, mida peetakse potentsiaalselt oluliseks levimisvõimaluseks mujalegi.

## Paljunemine
Täiskasvanuks saanud isane koob spermavõrgu, millesse ta asetab oma seemnerakud ja paigutab selle oma lõugkobijatesse. Musta lese suguline paljunemine leiab aset siis, kui isane sisestab oma lõugkobija emase seemnehoidla kanalisse. Emane muneb munad globulaarsesse siidkonteinerisse, milles nad püsivad varjatud ja kaitstud. Emane must lesk suudab ühe suve jooksul luua neli kuni üheksa munakotti ja igasse neisse paigutada 100–400 muna. Tavaliselt võtab munade inkubatsioon aega 20–30 päeva. Harva jääb pärast seda protsessi ellu rohkem kui sada järglast. Pärast esimest kestumist jääb ellu keskmiselt 30 juveniili. Seda kannibalismi, toidu nappuse või sobiliku varjualuse puudumise tõttu. Suguküpsuse saavutamiseks kulub mustal lesel kaks kuni neli kuud. Täielikuks arengu lõpetamiseks kulub aga veelgi kauem, tavaliselt kuus kuni üheksa kuud. Emased võivad elada kuni viie aasta vanuseks, isaste elutsükkel on palju lühem. Pärast paaritumist on emasel vahel kombeks oma kosilane ära süüa. Ämblike eluiga sõltub kõige enam asustatavast keskkonnast, enim piirab eluiga varjualuse puudumine ja seejärel toidu kättesaadavus. Isased, kes pääsevad emase ohvriks langemisest, saavad minna järgmist emast viljastama. Laialt levinud uskumus, et emased söövad pärast paaritumist alati oma kaaslase ära, ei vasta tõele.

## Toitumine
Musta lese saakloomadeks on paljud putukaliigid, kuid aeg-ajalt toituvad nad ka kakandilistest, tuhatjalgsetest, sadajalgsetest ja teistest ämblikulaadsetest. Kui saakloom on võrku kinni jäänud, väljub must leskämblik kiiresti oma pesast, mässib ohvri kindlalt oma tugevasse võrku ja seejärel mürgitab saagi hammustamise läbi. Mürgi mõju avaldumiseks kulub umbes kümme minutit. Kui saagi liikumine on lõppenud, sisestab ämblik eelnevalt tekitatud haava kaudu oma ohvrisse seedeensüümid. Seejärel kannab must lesk oma saagi tagasi pessa, et seal sellest toituda.

## Looduslikud vaenlased
Mustal lese vaenlasteks on mitmed parasiidid ja temast toituvad kiskjad. Sellele vaatamata pole nende arvukuse tõstmist, tõhusama biokontrolli saavutamiseks musta lese üle, kunagi rakendatud. Munakoti parasiitide seas on lennuvõimetu *[[Baeus latrodecti]]* (eestikeelne vaste puudub, kuulub rippkehaliste alamseltsi munetiliste sugukonda) ja mitmed kärbseliste esindajad perekonnast *[[Pseudogaurax]]*. Musta leske ohustavad mõned herilaseliigid, eriti *[[Chalybion californicum]]*, ämblikuhunt (*Tastiotenia festiva*). On veel teisigi liike, nagu erinevad *[[Mantodea]]* või sadajalaliste esindajad, kes võivad võimaluse korral musta leskämblikku toiduobjektina kasutada, kuid nende puhul on täheldatud liigispetsiifilist spetsialiseerumist erinevate *Latrodectus* esindajate suhtes.

## Toksikoloogia
Vaatamata sellele, et tegu pole suurte ämblikega, on nende mürk väga tõhus. Võrreldes mitmete teiste ämblikuliikidega, ei ole nende lõugtundlad kuigi suured ega tugevad. Täiskasvanud emase ämbliku lõugtundla otsas paiknev õõnes nõelakujuline osa lõugtundlast, millega ta on suuteline nahka läbistama, on keskmiselt 1 millimeetri pikkune. Sellest pikkusest piisab, et mürk jõuaks nii sügavale, et avalduks selle kahjulik toime.Siiski on emasämbliku ühe hammustusega eritatav mürgikogus väga väike. Isased, kes on palju väiksemad, suudavad oma väiksemamõõduliste lõugtundlatega eritada palju vähem mürki.  Kui see mahult väga väike kogus mürki kandub üle füüsiliselt terve ja täiskasvanud inimese keha laiali, ei ole tavaliselt tegu surmava doosiga. Sellegipoolest võib see põhjustada ebameeldivaid latrodektismi sümptomeid. 

Ämblikult hammustada saanud tervete inimeste surmajuhtumid on suhteliselt haruldased. Kõnealune hinnang tugineb statistilisele uuringule, milles loetleti hammustusi tuhande inimese kohta. Aastatel 1950–1959 registreeriti Ameerika Ühendriikides 63 surmajuhtumit, mis olid tingitud musta lese hammustusest. Kuid leskämblike levila on väga ulatuslik, mistõttu on terve maailma mastaabis väga paljud inimesed ohustatud musta leskämbliku sugukonna teiste esindajate poolt. Leskämblikel on väga suure toimepotentsiaaliga mürk ja enne vastumürgi väljatöötamist lõppes surmaga 5% teadaolevatest hammustusjuhtudest. Mürk võib põhjustada kuni 15-sentimeetrise diameetriga paistetuse. 
Arendustööd kanalisatsiooni vallas on oluliselt vähendanud ämblike hammustusjuhtumite arvu, seda eriti neis piirkondades, kus välikäimlad on asendatud vesikäimlatega.

Mürk sisaldab järgmisi aktiivseid komponente:
*latrotoksiinid
*hulk väiksemat sorti polüpeptiide – toksiinid, mis interakteeruvad katioonkanalitega, millel on ruumiline homoloogia – seondumine mõjutab kaltsium-, naatrium- ja kaaliumkanalite tööd
*adenosiin
*guanosiin
*inosiin
*2,4,6-trihydroxypurine

## Vaata ka
* ämblikulised
* keraämbliklased

## Viited